IL-TV:n Sensuroimaton Päivärinta -ohjelman uusimmassa jaksossa perussuomalaisten presidenttiehdokas Laura Huhtasaari toteaa, että hallituksessa oli varauduttu puolueen hajoamiseen, vaikka pääministeri toista väittääkin.

Videolla Huhtasaari perustelee, miksi pääministeri on hänen mielestään valehdellut.

Perussuomalaisten varapuheenjohtaja ja presidenttiehdokas Laura Huhtasaaren mukaan pääministeri Juha Sipilä (kesk) valehteli kesäkuussa todetessaan eduskunnassa, ettei perussuomalaisten mahdollisesta hajoamisesta ja siihen liittyvistä hallitussuunnitelmista ollut käyty keskusteluja.

Sipilän väitetyt valheet nousivat polttavaksi puheenaiheeksi Lännen Median toimittajan Lauri Nurmen vastajulkaistusta kirjasta, jossa käsitellään perussuomalaisten hajoamisen taustoja.

- Taatusti oli käyty monenlaisia keskusteluja ja varauduttu. Se on vale etteikö mitään keskusteluja olisi mihinkään suuntaan käyty, Huhtasaari sanoo.

Hän kertoo näkemyksestään Sensuroimaton Päivärinta -ohjelman uusimmassa jaksossa erikoistoimittaja Susanne Päivärinnan haastattelussa.

Huhtasaaren mukaan perussuomalaisten eduskuntaryhmä aikoo torstaina kokoontua keskustelemaan asiasta. Hän ei haastattelussa sanonut suoraan, onko puolueesta oltu yhteydessä muihin oppositiojohtajiin asian tiimoilta.

- Kunnioitamme demokratiaa ja demokraattista päätöksentekoa. Keskustelemme ryhmässä, miten tulemme tähän suhtautumaan, koska tämä on erittäin vakava asia.